ΤΡΟΠΟΠΟΙΗΣΕΙΣ ΤΟΥ ΚΑΝΟΝΙΣΜΟΥ ΔΙΑΔΙΚΑΣΙΑΣ ΤΟΥ ΔΙΚΑΣΤΗΡΙΟΥ ΕΖΕΣ εγκριθείσες στις 9 Ιανουαρίου 1995 (1*) (Το κείμενο στην αγγλική γλώσσα είναι το μόνο αυθεντικό)

ΤΟ ΔΙΚΑΣΤΗΡΙΟ ΕΖΕΣ,

Έχοντας υπόψη τη συμφωνία περί μεταβατικών μέτρων κατά την περίοδο μετά την προσχώρηση ορισμένων κρατών ΕΖΕΣ στην Ευρωπαϊκή Ένωση, η οποία υπογράφηκε στις Βρυξέλλες στις 28 Σεπτεμβρίου 1994, , και ιδίως το άρθρο 6 στοιχείο γ),

Εκτιμώντας ότι το άρθρο 6 στοιχείο γ) της εν λόγω συμφωνίας προτρέπει το Δικαστήριο να συντέμνει τις διαδικαστικές προθεσμίες και το άρθρο 7 της ίδιας συμφωνίας ορίζει ότι το Δικαστήριο διεκπεραιώνει όλες τις εκκρεμείς υποθέσεις έξι μηνών μετά την προσχώρηση,

ΘΕΣΠΙΖΕΙ ΤΗΝ ΑΚΟΛΟΥΘΗ ΑΠΟΦΑΣΗ:

Άρθρο 1

Τροποποιήσεις

1. Το άρθρο 64 πρώτο εδάφιο αντικαθίσταται από το ακόλουθο κείμενο:

«Αν το Δικαστήριο παρέλειψε να αποφανθεί είτε ως προς ένα μεμονωμένο σημείο των αιτημάτων είτε ως προς τα δικαστικά έξοδα, ο ενδιαφερόμενος διάδικος υποβάλλει αίτηση στο Δικαστήριο εντός δύο εβδομάδων από την επίδοση της αποφάσεως.»

2. Το άρθρο 89 παράγραφος 1, πρώτο εδάφιο αντικαθίσταται από το ακόλουθο κείμενο:

«Η αίτηση παρεμβάσεως κατατίθεται εντός προθεσμίας ενός μηνός, η οποία αρχίζει από τη δημοσίευση που προβλέπεται στην παράγραφο 6 του άρθρου 14. Ωστόσο, η αίτηση δυνάμει του άρθρου 36 πρώτη παράγραφος του Οργανισμού πρέπει να κατατίθεται εντός μηνός από την ανακοίνωση που αναφέρεται στο άρθρο 20 του Οργανισμού.»

3. Το άρθρο 91 παράγραφος 1, τρίτο εδάφιο αντικαθίσταται από το ακόλουθο κείμενο:

«Αν η απόφαση έχει δημοσιευτεί στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων, η τριτανακοπή ασκείται εντός ενός μηνός από τη δημοσίευση αυτή.»

4. Το άρθρο 92 αντικαθίσταται από το ακόλουθο κείμενο:

«Η αναθεώρηση ζητείται εντός μηνός από την ημέρα που ο αιτών έλαβε γνώση του γεγονότος στο οποίο βασίζεται η αίτηση αναθεωρήσεως.»

Άρθρο 2

Τελικές διατάξεις

1. Η παρούσα απόφαση εφαρμόζεται στις υποθέσεις των οποίων επιλαμβάνεται το Δικαστήριο σύμφωνα με τη συμφωνία περί μεταβατικών μέτρων κατά την περίοδο μετά την προσχώρηση ορισμένων κρατών ΕΖΕΣ στην Ευρωπαϊκή Ένωση, περιλαμβανομένων και των υποθέσεων που καλύπτονται από το άρθρο 1 παράγραφος 2 πρώτο εδάφιο της εν λόγω συμφωνίας.

2. Η παρούσα απόφαση αρχίζει να ισχύει από την ημερομηνία προσχώρησης της Αυστρίας, της Φινλανδίας και της Σουηδίας στην Ευρωπαϊκή Ένωση, με την επιφύλαξη της έναρξης των αποτελεσμάτων της προαναφερθείσας συμφωνίας περί μεταβατικών μέτρων. Εφαρμόζεται στις προθεσμίες που αρχίζουν να τρέχουν μετά την έναρξη ισχύος της παρούσας απόφασης.

3. Η παρούσα απόφαση, το κείμενο της οποίας είναι αυθεντικό στην αγγλική, θα δημοσιευθεί στο τμήμα ΕΟΧ της Επίσημης Εφημερίδας των Ευρωπαϊκών Κοινοτήτων.

4. Η παρούσα απόφαση θα μεταφραστεί επίσημα από το Δικαστήριο στη φινλανδική, γερμανική, ισλανδική, νορβηγική και σουηδική γλώσσα.

(1*) Ο κανονισμός διαδικασίας θεσπίστηκε από το Δικαστήριο στις 4 Ιανουαρίου και την 1η Φεβρουαρίου 1994 και εγκρίθηκε από τα κράτη της ΕΖΕΣ.

ΔΗΛΩΣΗ

Το Δικαστήριο θα ασκεί στις κατ' ιδίαν περιπτώσεις τις αρμοδιότητες που του ανατίθενται από τον κανονισμό διαδικασίας για την επιβολή ή σύντμηση των διαδικαστικών προθεσμιών κατά τρόπο ώστε να λαμβάνονται δεόντως υπόψη τα θεμελιώδη διαδικαστικά δικαιώματα των σχετικών διαδίκων, καθώς και το γεγονός ότι το μέλλον του Δικαστηρίου, υπό την παρούσα μορφή του, είναι χρονικά περιορισμένο, όπως ορίζεται στη συμφωνία περί των μεταβατικών μέτρων κατά την περίοδο μετά την προσχώρηση ορισμένων κρατών της ΕΖΕΣ στην Ευρωπαϊκή Ένωση.